ཤེས་ཡོན་པ་ནི་སྤྱི་ཚོགས་ཀྱི་འདྲ་མཉམ་མ་ཡིན་པའི་སྣང་ཚུལ་ལ་ཐེར་འདོན་དང་ལེགས་བཅོས་བྱེད་མཁན་དུ་བརྩིས་ན་མི་འགྲིག་པ་ག་ལ་ཡོད།དེ་ལྟ་བས་ན་བོད་ཀྱི་ཤེས་ཡོན་པ་དག་ནི་ལོངས་སྤྱོད་ལ་ཞེན་པ་ཆགས་སྟེ།ལྕགས་ཀྱི་ཕོར་བ་ལ་དད་མོས་ཀྱི་འདུ་ཤེས་འཁྲུངས་ཤིང་བདེན་ལུགས་ཀྱི་མཁའ་དབྱིངས་ལ་ལོག་རྟོག་གི་སྤྲིན་ནག་འཕྱུར་བས།ད་གཟོད་གནད་འགག་གི་སྐབས་སུ་སྨྲ་བ་མེད་པའི་སྡོང་སྐམ་ལྟ་བུར་གྱུར་སོང་བ།ཅི་འདྲའི་ཕངས་སེམས་ཆེ་བ་ཞིག་རེད།ལོ་ངོ་འདི་དག་གི་རིང་ལ་རྔ་བའི་ཤེས་ཡོན་པ་དག་གི་མགོ་ཐོག་ལ་འཇིགས་སྐུལ་གྱི་རླུང་དམར་འུར་འུར་དུ་ལྡང་གིན་པ་སུ་ལ་མི་གསལ།ད་རེབ་ཀྱང་ཡ་ང་བའི་དོན་རྐྱེན་འདིས་མི་ཀུན་གྱི་སེམས་པའི་ཡུལ་ངོ་ན་བསམ་ཡུལ་ལས་འདས་པའི་ཁྲམ་རྟགས་ཤིག་བཀོད་ཡོད་པ་གདོན་མི་ཟ།དེ་དང་འབྲེལ་ཤེས་ཡོན་པ་ཀུན་གྱིས་འདི་ལ་དོ་སྣང་ཡོད་པ་རྐྱེན་བྱས་ཏེ།བྲེལ་བྲེལ་འཚུབ་འཚུབ་ངང་རང་རང་གི་ན་ཟུག་དག་སྐབས་བསྟུན་གྱིས་ཕྱི་རུ་བཏོན་པ་ཙམ་ལས།ད་དུང་གཟབ་རྒྱས་དག་ནི་མུ་རུ་མཆེད་ཡོང་ངོ་།།